S-139/2009

Mál þetta, sem dómtekið var 1. júlí s.l., hefur lögreglustjórinn á Akureyri höfðað hér fyrir dómi með ákæruskjali, útgefnu 7. maí s.l., á hendur X;

„fyrir þjófnað og umferðarlagabrot:

I.

Þjófnaður.

Með því að hafa aðfaranótt þriðjudagsins 11. nóvember 2008, stolið gaskút af útigrilli við Byggðaveg 150 á Akureyri.

Telst þetta varða við 1. mgr. 244. gr. almennra hegningarlaga nr. 19, 1940.

II.

Umferðarlagabrot.

Með því að hafa sunnudagsmorguninn 1. mars 2009, ekið bifreiðinni SL-644, undir áhrifum fíkniefna (með 230 ng/ml af amfetamíni í blóði) austur Borgarbraut á Akureyri og suður Glerárgötu, þar sem lögreglan stöðvaði akstur hennar á gatnamótum Þórunnarstrætis og Glerárgötu.

Telst þetta varða við 1. mgr., sbr. 2. mgr. 45. gr. A, sbr. 1. mgr. 100. gr. umferðarlaga nr. 50, 1987, sbr. lög nr. 66, 2006.

Þess er krafist að ákærða verði dæmd til refsingar, til greiðslu alls sakarkostnaðar og til sviptingar ökuréttar samkvæmt 101. gr. og 1. mgr., sbr. 4. mgr. 102. gr. nefndra umferðarlaga, sbr. 18. gr. laga nr. 66, 2006.“

Skipaður verjandi ákærðu krefst vægustu refsingar er lög leyfa og hæfilegrar þóknunar sér til handa.

Málavextir.

Ákærða hefur skýlaust játað það atferli, sem hún er saksótt fyrir í I. og II. kafla ákæruskjals. Játning ákærðu er í samræmi við rannsóknarskýrslur lögreglu, þ.á.m. yfirheyrsluskýrslu og matsgerð frá Háskóla Íslands, rannsóknarstofu í lyfja- og eiturefnafræði..

Að ofangreindu virtu teljast brot ákærðu nægjanlega sönnuð og eru þau réttilega heimfærð til lagaákvæða í ákæruskjali. Verður dómur lagður á málið án frekari sönnunarfærslu með heimild í 1. mgr. 164. gr. laga nr. 88, 2008 um meðferð sakamála.

Við ákvörðun refsingar verður m.a. litið til þess að ákærða hefur í máli þessu gerst sek um þjófnaðarbrot og akstur undir áhrifum fíkniefna, en verulegt magn fíknefna fundust í blóðsýni sem úr henni var tekið á verknaðarstundu samkvæmt áður nefndri matsgerð Háskóla Íslands. Ber að ákvarða refsingu ákærðu með hliðsjón af 77. gr. almennra hegningarlaga nr. 19, 1940.

Við ákvörðun refsingar ber auk ofangreins að líta til þess að ákærða játaði brot sín skilmerkilega þegar á rannsóknarstigi hjá lögreglu, að hún hefur ekki áður gerst sek um refsilagabrot og að hún hefur átt við tiltekin einkalífsvandkvæði að stríða að undanförnu, en að þar virðist vera að rofa til. Að þessu virtu og því að þýfi var komið til skila til eiganda, sbr. og 4. tl., 5. tl. og 6. tl. 1. mgr. 70. gr. og 9. tl. 1. mgr. sbr. 2. mgr. 74. gr. hegningarlaganna, þykir refsing ákærðu hæfilega ákveðin 150.000 króna sekt til ríkissjóðs. Skal ákærða greiða sektina innan fjögurra vikna frá birtingu dómsins að telja, en sæta ella fangelsi í 10 daga.

Þá ber með vísan til 101. og 102. gr. umferðarlaganna og með hliðsjón af áður nefndu magni fíkniefna í blóði að svipta ákærðu ökurétti í 12 mánuði frá birtingu dómsins að telja.

Að kröfu ákæruvalds og með hliðsjón af nefndri dómsniðurstöðu verður ákærða dæmd til greiðslu alls sakarkostnaðar í málinu. Samkvæmt yfirliti sýslumannsins á Akureyri nemur sakarkostnaðurinn samtals 91.108 krónum, en hann er til kominn vegna sýnatöku og sérfræðirannsókna. Jafnframt ber ákærðu að greiða þóknun skipaðs verjanda síns, I-kk-ef Þ-kk-ef, héraðsdómslögmanns, sem ákveðst 80.925 krónur að virðisaukaskatti meðtöldum.

Dóm þennan kveður upp Ó-kk-nf Ó-kk-nf, héraðsdómari.

D Ó M S O R Ð :

X, greiði 150.000 króna sekt til ríkissjóðs og komi 10 daga fangelsi í stað sektarinnar, greiði hún ekki sektina innan fjögurra vikna frá birtingu dómsins að telja.

Ákærða er svipt ökurétti í 12 mánuði frá birtingu dómsins að telja.

Ákærða greiði 172.033 krónur í sakarkostnað, þ.m.t. þóknun skipaðs verjanda síns, I-kk-ef Þ-kk-ef, héraðsdómslögmanns, 80.925 krónur.